Mareka 15 | Beibele Inthaneteng | Phetolelo ya Lefase le Lefsa
15 Gateetee ka masa baperisita ba bagolo le banna ba bagolo le bamangwalo gaešita le Sanhedrine* ka moka, ba rerišana,+ ba tlema Jesu ba tloga le yena ba mo gafela Pilato.+
2 Ka gona Pilato a mmotšiša a re: “Na o Kgoši+ ya Bajuda?” Ge a mo araba a re: “Wena ka noši o re’alo.”+
3 Eupša baperisita ba bagolo ba be ba mo latofatša ka dilo tše dintši.+
4 Bjale Pilato a mmotšiša gape a re: “Na ga o arabe ka selo?+ Bona gore ke melato e mentši gakaakang yeo ba go latofatšago ka yona.”+
5 Eupša Jesu a se sa hlwa a araba, moo Pilato a ilego a makala kudu.+
6 Bjale monyanyeng o mongwe le o mongwe wa paseka o be a tlwaetše go ba lokollela mogolegwa o tee, yoo ba bego ba mo kgopela.+
7 Ka nako yeo, monna yo a bitšwago Baraba o be a golegilwe le balwantšhammušo, bao go lwantšheng ga bona mmušo ba ilego ba bolaya batho.+
8 Ka gona, lešaba la rotoga la thoma go mo kgopela go ya ka moo Pilato a bego a tlwaetše go ba direla ka gona.
9 Yena a le araba ka gore: “Na le nyaka gore ke le lokollele Kgoši ya Bajuda?”+
10 Gobane Pilato o be a lemogile gore baperisita ba bagolo ba be ba mo gafetše Yena+ ka baka la mona.+
11 Eupša baperisita ba bagolo ba hlohleletša lešaba gore le re a ba lokollele Baraba go e na le Jesu.+
12 Gape Pilato ge a fetola a re go bona: “Bjale ke tla dira’ng ka yo le mmitšago Kgoši+ ya Bajuda?”+
13 Ba buša ba goeletša ba re: “Mo kokotele koteng!”+
14 Eupša Pilato a re go bona: “Ka baka la’ng? Ke bobe bofe bjo a bo dirilego?” Lega go le bjalo, ba goeletša kudu ba re: “Mo kokotele koteng!”+
15 Ge ba re’alo, Pilato ka ge a be a rata go kgotsofatša lešaba,+ a ba lokollela Baraba gomme ka morago ga go re Jesu a itiwe ka sefepi, a mo gafela bona gore a yo kokotelwa koteng.+
16 Bjale bahlabani ba mo iša ka lapeng leo le lego ka ntlong ya mmuši, ba bitša sehlopha ka moka sa bahlabani,+
17 ba mo apeša seaparo sa mmala o mophepolo* gomme ba loga mphapahlogo wa meetlwa ba mo rweša wona.+
18 Ba thoma go mo dumediša ba re: “Dumela,+ wena Kgoši ya Bajuda!”
19 Le gona, ba be ba mo itia hlogo ka lehlaka, ba mo tshwela ka mare gomme ba thinya matolo pele ga gagwe ba mo khunamela.+
20 Mafelelong ge ba dirile metlae ka yena, ba mo apola seaparo sa mmala o mophepolo ba mo apeša diaparo tša gagwe tša ka ntle. Ba mo ntšha gore ba yo mo kokotela koteng.+
21 Le gona ba gapeletša monna yo mongwe yo a bego a feta ka tsela, e lego Simone wa Kirene, yo a bego a etšwa magaeng, tatago Aleksandere le Rufose, gore a mo rwalele kota ya tlhokofatšo.+
22 Ka gona, ba mo tliša lefelong le go thwego ke Gologotha, yeo e bolelago gore “Lefelo la Magata.”+
23 Gona moo ba leka go mo nea beine yeo e tswakilwego le setagi sa mira,+ eupša a se e nwe.+
24 Ba mo kokotela koteng gomme ba abaganya diaparo tša gagwe tša ka ntle+ ka go dira matengwa gore ba bone gore mang o tšea eng.+
25 Bjale e be e le iri ya boraro*+ gomme ba mo kokotela koteng.
26 Mongwalo wa molato wo ba bego ba mo latofatša+ ka wona o be o ngwadilwe ka godimo ga hlogo ya gagwe o re: “Kgoši ya Bajuda.”+
27 Go feta moo, ba kokotela koteng bahlakodi ba babedi gotee le yena, yo mongwe a le ka go la gagwe la le letona, yo mongwe a le ka go la le letshadi.+
29 Bao ba bego ba feta ba be ba mo goboša ka mantšu,+ ba šišinya dihlogo ba re: “Kgonee! Wena yo o bego o re o tla phušola tempele wa e aga ka matšatši a mararo,+
30 iphološe ka gore o theoge moo koteng ya tlhokofatšo.”+
31 Ka mokgwa o swanago, baperisita ba bagolo le bamangwalo ba dira metlae ka yena seng sa bona ba re: “Ba bangwe o ba phološitše; yena ga a kgone go iphološa!+
32 Anke Kriste Kgoši ya Isiraele bjale a theoge koteng ya tlhokofatšo gore re bone gomme re dumele.”+ Gaešita le ba ba bego ba kokotetšwe koteng gotee le yena ba be ba mo goboša.+
33 Ge e eba iri ya botshelela* leswiswi la aparela naga ka moka go ba go fihla ka iri ya senyane.*+
34 Ke moka ka iri ya senyane Jesu a goeletša ka lentšu le le hlabošago a re: “Eli, Eli, lama sabakthani?” Yeo e bolelago gore: “Modimo wa ka, Modimo wa ka, o ntlogeletše’ng?”+
35 Ba bangwe ba bao ba bego ba eme kgauswi, ge ba ekwa seo ba re: “Ekwang! O bitša Eliya.”+
36 Eupša yo mongwe a kitima a ina sepontšhe ka beineng e bodila, a se hlomela lehlakeng, a mo nweša+ a re: “Mo tlogeleng! A re boneng ge e ba Eliya a tla tla a mo theoša.”+
37 Eupša Jesu a goeletša ka lentšu le le hlabošago a napa a hwa.+
38 Ke moka seširo+ sa tempele sa gagoga sa tšwa diripa tše pedi go tloga godimo go ya fase.+
39 Bjale ge tona ya madira yeo e bego e eme moo e lebane le yena e bone seo se diragetšego nakong ya lehu la gagwe, ya re: “Ka kgonthe motho yo e be e le Morwa wa Modimo.”+
40 Go be go bile go na le basadi ba ba bego ba lebeletše ba le kgojana;+ gare ga bona go be go na le Maria Magdalena gotee le Maria mmago Jakobo yo Monyenyane* le Jose le Salome+
41 bao ba bego ba ehlwa ba sepela le yena+ le go mo hlankela ge a be a le Galilea, le basadi ba bangwe ba bantši bao ba bego ba rotogetše Jerusalema le yena.+
42 Bjale ge šwahlane e be e šetše e swere, le gona ka ge e be e le letšatši la Tokišetšo, ke gore letšatši la pele ga Sabatha,
43 gwa tla Josefa wa Arimathea, e lego setho sa Lekgotla seo se nago le botumo bjo bobotse, yo le yena a bego a letetše Mmušo wa Modimo.+ A beta pelo a ya pele ga Pilato a kgopela setopo+ sa Jesu.
44 Eupša Pilato o be a ipotšiša ge e ba o be a šetše a hwile; a bitša tona ya madira a e botšiša ge e ba a šetše a hwile.
45 Eitše ge a kgonthišeditše go tona ya madira, a nea Josefa setopo seo.+
46 Ka gona, Josefa a reka lešela le lebotse la leokodi gomme a mo theoša, a mo phuthela ka lona ke moka a mmoloka+ ka lebitleng+ leo le bego le epilwe letlapeng, a kgokološetša leswika molomong wa lebitla.+
47 Eupša Maria Magdalena le Maria mmago Jose ba fela ba lebeletše moo a bego a beilwe gona.+
^ Mmala wo o be o tswalanywa le bohumi, kgodišo le bogoši.
^ Mo e ka bago ka iri ya senyane mesong, ge go balwa go tloga ge letšatši le hlaba.
^ Dingwalwa tša bogologolo le tšeo di botwago di tlošitše temana ye. Eupša dingwalwa tše dingwe di beile temana yeo e balegago ka gore, “Go ile gwa phethega lengwalo le le rego: ‘O ile a balwa le bao ba se nago molao.’”
^ Mo e ka bago ka iri ya lesomepedi mosegare, ge go balwa go tloga ge letšatši le hlaba.
^ Goba, “yo Mokopana.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D15%26wtlocale%3DSE%26srcid=share⊂ject=Bala Beibele Inthaneteng